Kevin Pietersen het ’n oplossing vir SA KrieketKevin Pietersen. Foto: Cricinfo. Die voormalige Engelse krieketster, Kevin Pietersen, het met ’n oplossing vir Suid-Afrikaanse krieket vorendag gekom nadat die Proteas gisteraand so te sê uitgeskakel is in vanjaar se Wêreldbeker-toernooi. Pietersen, wat in Suid-Afrika gebore is en aan Maritzburg College gematrikuleer het, het as tiener groener weivelde in Engeland gaan soek en een van dié land se bestes nóg geword. Hy het egter ’n sagte plek in sy hart vir sy geboorteland en het met ’n strategie van sy eie vorendag gekom om die Proteas weer reg te ruk. Die 38-jarige sterkolwer het op sy Instagram-rekening ’n foto van oudpres. Nelson Mandela en Francois Pienaar tydens die 1995 Wêreldbeker-rugbytoernooi geplaas. “Dít is wat sport aan Suid-Afrikaners doen: Dit verenig ’n nasie,” het Pietersen langs die foto geskryf. “Verandering is nodig en dit is tyd dat die administrateurs die helde van gister deel maak van die stelsel. Hy het bygevoeg dat jong kinders in ’n perfekte wêreld deur individue afgerig en bestuur word na wie hulle opsien. Hy het van oudspelers soos Graeme Smith, Shaun Pollock, Jonty Rhodes, Lance Klusener gepraat en ook ander wat deel van die nasionale opset moet word. “En goeiste, moet asseblief nie vir (AB) De Villiers weggooi nie. Die jong spelers is mal oor hom.” “Ego’s moet opsy geskuif word en die vereniging van ’n nasie moet die hoofprioriteit word.”